|  |  |
| --- | --- |
|  |  |
| **Retningslinjer for vurdering af ”betydelig effekt”** |  |

# Et projekt anses ikke at være omkostningseffektivt, hvis det ansøgte beløb overstiger vandområdets referenceværdi med mere end 1,5 gange. Det kan dog fraviges, hvis gennemførelsen af indsatsen ’vil have betydelig effekt i forhold til formålet med vandløbsindsatsen’, efter en konkret vurdering i den enkelte sag. Herunder om gennemførelsen af projektet, restaurerer eller skaber passage til en helt særlig vandløbsstrækning eller tilgodeser nogle helt særlige biologiske eller naturmæssige forhold.

# Som udgangspunkt for vurderingen af ”betydelig effekt” tager Miljøstyrelsen afsæt i et eller flere af følgende forhold:

* Vandområdet indeholder indsatser, der ved gennemførelse sikrer faunapassage til mindst ca. 10 km opstrøms liggende målsatte vandløb.
* Der er tale om punktbaserede indsatser i form af okkerensningsanlæg eller sandfang der medfører forbedring af tilstanden i nedstrøms liggende vandområder med indsats i Vandplan 2 i en sådan grad, at der kan sikres grundlag for genopretning af gyde- og opvækstområder i vandområderne.
* Der er tale om det sidste vandområde med indsats i et vandløbssystem, hvor flere indsatser tidligere er gennemført, og hvor gennemførelse af projektet vil sikre de mål, der er beskrevet i § 1 i bekendtgørelse om tilskud til kommunale projekter vedrørende vandløbsrestaurering. Vandløbssystemet skal have en længde på mindst 10 km målsatte vandløb ud over længden på det pågældende vandområde der indgår i ansøgningen.
* Vandområdet vil ved gennemførelse af indsatsen udgøre den eneste potentielle gydestrækning i vandløbssystemet, eller åbne op til det eneste gydevandløb/strækning i vandløbssystemet- baseret på de foreliggende oplysninger fra kommunen.
* Vandområdet eller dele af dette ligger i Natura 2000-område, og indsats vil understøtte målopfyldelse (gunstig bevaringsstatus) i forhold til udpegningsgrundlaget for området – dvs. hvis der er vandløbsfauna (fx odder og snæblen), vandranke eller vandløbsnaturtyper på udpegningsgrundlaget.